หุ้นร้อนยอดฮิตกอดคอร่วง รายใหญ่แนะเป็นโอกาสซื้อ
&nbsp;
20 ส.ค. 2554

โพสต์ทูเดย์ — หุ้นยอดฮิตร่วงยกแผง“เอกยุทธ” เสี่ยรายใหญ่ แนะอย่าถอย แค่ปรับฐานช่วงสั้น เดี๋ยวมาใหม่ เชียร์เป็นจังหวะซื้อ 
หุ้นยอดฮิตติดท็อปเทนหลายตัว มีแรงขายออกมา ฉุดราคาร่วงหนัก เช่น หุ้นบริษัทเจริญโภคภัณฑ์อาหาร (CPF) ธนาคารทหารไทย (TMB) บริษัท ทีพีไอ โพลีน (TPIPL) บีทีเอส กรุ๊ป (BTS) บริษัท อินโดรามาเวนเจอร์ส (IVL) หรือ จัสมิน อินเตอร์เนชั่นแนล (JAS) เป็นต้น ส่วนหนึ่งเป็นการปรับตัวลงแรงตามตลาดหุ้นโดยรวม ที่ทรุดหนักถึง 820 จุด ก่อนดีดขึ้นมาปิดที่ 824 จุด ติดลบ 5.99 จุด รวมถึงราคาวิ่งมาแรงและเร็วเกินไป ทำให้บางตัวสูงกว่าราคาเหมาะสมที่นักวิเคราะห์ให้สำหรับปีนี้ไปแล้ว 
นายเอกยุทธ อัญชันบุตร นักลงทุนรายใหญ่ กล่าวว่า หุ้นประจำที่เล่นกันอยู่ พักฐานแรง นักลงทุนไม่ควรตกใจ เนื่องจากช่วง 2 วันที่ผ่านมา ตลาดหุ้นไทยปรับตัวขึ้นสวนทางกับตลาดหุ้นเอเชีย นอกจากนี้ดัชนีตลาดที่ระดับ 840 จุด มาเร็วก่อนที่ผลประกอบการงวดไตรมาสสองออก และเป็นจุดที่ตลาดควรปรับฐาน เพื่อสร้างฐานใหม่
“ตลาดหุ้นทำกำไรแรงแต่ไม่น่ากลัว ซึ่งตลาดไม่มีสถานการณ์อะไรน่ากลัว เป็นการปรับฐาน เล่นรอบ ถ้ามีหุ้นอยู่ให้ถือต่อไป ทุกตัวพื้นฐานยังดี หุ้นมีพื้นฐานลงไม่นาน เดี๋ยวก็กลับ” นายเอกยุทธ กล่าว
นายสุกิจ อุดมศิริกุล ผู้อำนวยการฝ่ายอาวุโส ฝ่ายกลยุทธ์การลงทุนลูกค้าบุคคล บริษัทหลักทรัพย์ ไทยพาณิชย์ กล่าวว่า หุ้น CPF หรือ IVL ซึ่งมีปัจจัยพื้นฐาน มีโอกาสที่ราคาจะกลับขึ้นไปได้ ขณะที่ TMB หรือ TPIPL ซึ่งเก็งกำไรตามข่าว ต้องระวัง แม้ว่า TPIPL ซื้อขายต่ำกว่ามูลค่าทางบัญชี (บุ๊กแวร์ลู) ก็ตาม และ TMB ราคาเกินพื้นฐาน
“สภาพตลาดขณะนี้มีสภาพคล่องส่วนเกินมาก เป็นตลาดของรายย่อยที่เข้ามาเก็งกำไรหุ้นต่ำกว่าบุ๊ก คนที่ไม่มีหุ้นไม่จำเป็นต้องเข้าไปยุ่งถ้าไม่รู้จักหรือมีข่าว ส่วนหุ้นพื้นฐานหลายตัวยังลงทุนได้ เพราะตลาดยังไม่มีสัญญาณขาย แต่เป็นสัญญาณการเคลื่อนไหวแคบๆ” นายสุกิจ กล่าว